SENTENZA TAT-TRIBUNAL GĦAS-SERVIZZ PUBBLIKU
TAL-UNJONI EWROPEA
(L-Ewwel Awla)
11 ta’ Diċembru 2014
Kawża F‑80/13
CZ
vs
Awtorità Ewropea tat-Titoli u s-Swieq (ESMA)
“Servizz pubbliku – Reklutaġġ – Membri tal-persunal temporanju – Proroga tal-perijodu ta’ prova – Tkeċċija fl-aħħar tal-perijodu ta’ prova”
Suġġett:      Rikors ippreżentat skont l-Artikolu 270 TFUE, li bih CZ jikkontesta b’mod partikolari d-deċiżjoni li biha l-Awtorità Ewropea tat-Titoli u s-Swieq (ESMA) keċċietu wara t-tmiem tal-perijodu ta’ prova tiegħu ta’ membru tal-persunal temporanju u jitlob il-kundanna tal-ESMA li tikkumpensah għad-dannu materjali u morali li subixxa.
Deċiżjoni:      Ir-rikors huwa miċħud. L-Awtorità Ewropea tat-Titoli u s-Swieq għandha tbati l-ispejjeż tagħha u hija kkunndannata tbati l-ispejjeż sostnuti minn CZ.
Sommarju
1.      Uffiċjali – Membri tal-persunal temporanju – Reklutaġġ – Perijodu ta’ prova – Rapport fi tmiem il-perijodu ta’ prova – Redazzjoni li saret tard – Validità
(Kondizzjonijiet tal-impjieg applikabbli għall-aġenti l-oħra, it-tielet paragrafu tal-Artikolu 14)
2.      Uffiċjali – Membri tal-persunal temporanju – Prinċipji – Drittijiet tad-difiża – Portata – Obbligu li tinstema’ l-persuna kkonċernata qabel l-adozzjoni ta’ deċiżjoni ta’ tkeċċija – Rispett tad-drittijiet tad-difiża fil-qasam tat-tkeċċija wara t-tmiem tal-perijodu ta’ prova (Kondizzjonijiet tal-impjieg applikabbli għall-aġenti l-oħra, it-tielet paragrafu tal-Artikolu 14; Karta tad-Drittijiet Fundamentali tal-Unjoni Ewropea, Artikolu 41(2)(a))
3.      Uffiċjali – Membri tal-persunal temporanju – Reklutaġġ – Perijodu ta’ prova – Suġġett – Kundizzjonijiet ta’ żvolġiment
(Kondizzjonijiet tal-impjieg applikabbli għall-aġenti l-oħra, Artikolu 14)
1.      It-terminu previst fl-ewwel sentenza tat-tielet paragrafu tal-Artikolu 14 tal- Kondizzjonijiet tal-impjieg applikabbli għall-aġenti l-oħra ma jikkostitwixxix terminu ta’ preavviż, iżda huwa intiż li jiggarantixxi li l-membru tal-persunal ikun jista’ jesponi l-osservazzjonijiet tiegħu qabel ma l-istituzzjoni tieħu deċiżjoni dwar iż-żamma fil-kariga jew le tal-persuna kkonċernata f’data li tikkoinċidi, sa fejn huwa possibbli, ma’ dik tal-iskadenza tal-perijodu ta’ prova. Id-dewmien fit-tfassil tar-rapport fi tmiem il-perijodu ta’ prova, għalkemm jikkostitwixxi illegalità fid-dawl tar-rekwiżiti espressi mill-Kondizzjonijiet tal-impjieg applikabbli għall-aġenti l-oħra, ma jistax, ikun kemm ikun ħażin, ikun tali li jqiegħed inkwistjoni l-validità tar-rapport jew, jekk ikun il-każ, id-deċiżjoni li biha l-awtorità awtorizzata li tikkonkludi l-kuntratti ta’ reklutaġġ tkeċċi membru tal-persunal temporanju jew ittawwallu l-perijodu ta’ prova.
Minn dan isegwi li membru tal-persunal temporanju jibqa’ stagiaire tant fit-tul daqskemm il-kwalitajiet professjonali tiegħu ma ġewx, fuq il-bażi ta’ rapport stabbilit mis-superjur dirett tiegħu, evalwati mill-awtorità awtorizzata li tikkonkludi l-kuntratti ta’ reklutaġġ.
(ara l-punti 35 u 36)
Referenza:
It-Tribunal għas-Servizz Pubbliku: sentenzi Fernández Ortiz vs Il‑Kummissjoni, F‑1/06, EU:F:2007:25, punt 56, u Notarnicola vs Il‑Qorti tal-Awdituri, F‑85/08, EU:F:2009:94, punti 33 u 42 sa 46
2.      Id-drittijiet tad-difiża jikkostitwixxu prinċipju fundamentali tad-dritt tal-Unjoni. Minn dan il-prinċipju jirriżulta li l-persuna kkonċernata għandha tkun tista’, qabel il-promulgazzjoni tad-deċiżjoni li taffettwaha b’mod negattiv, li tqiegħedha f’pożizzjoni li turi l-perspettiva tagħha fuq ir-realtà u r-rilevanza tal-fatti u ċirkustanzi li fuq il-bażi tagħhom ġiet adottata din id-deċiżjoni. L-imsemmi prinċipju ġie riprodott mill-Artikolu 41(2)(a) tal-Karta tad-Drittijiet Fundamentali tal-Unjoni Ewropea, li tirrikonoxxi d-dritt ta’ kull persuna li tinstema’, qabel ma tittieħed kwalunkwe miżura individwali li tolqotha negattivament.
Fir-rigward tat-tkeċċija ta’ membru tal-persunal temporanju wara t-tmiem tal-perijodu ta’ prova, implementat bit-tielet paragrafu tal-Artikolu 14 tal-Kondizzjonijiet tal-impjieg applikabbli għall-aġenti l-oħra, li jipprovdi illi r-rapport, li jinħareġ xahar qabel ma jiskadi l-perijodu ta’ prova tal-membru tal-persunal temporanju u li jittratta l-kompetenzi tal-imsemmi membru li jaqdi d-dmirijiet marbutin mal-pożizzjoni tiegħu, l-effiċjenza u l-kondotta tiegħu fis-servizz, għandu jkun ikkomunikat lill-persuna kkonċernata, li għandu jkollha d-dritt li tibgħat il-kummenti tagħha bil-miktub.
(ara l-punti 55 sa 57)
Referenza:
Il-Qorti tal-Ġustizzja: sentenza Il‑Kummissjoni vs De Bry, C‑344/05 P, EU:C:2006:710, punt 37.
Il-Qorti Ġenerali tal-Unjoni Ewropea: sentenza L vs Il‑Parlament, T‑317/10 P, EU:T:2013:413, punt 81.
It-Tribunal għas-Servizz Pubbliku: sentenzi Sapara vs Eurojust, F‑61/06, EU:F:2008:98, punt 149, u CH vs Il‑Parlament, F‑129/12, EU:F:2013:203, punt 33.
3.      Deċiżjoni ta’ tkeċċija fi tmiem perijodu ta’ prova għandha tiġi annullata jekk ir-rikorrent ma jkunx tqiegħed f’pożizzjoni li jtemm il-perijodu ta’ prova tiegħu taħt kundizzjonijiet normali. B’mod iktar preċiż, għalkemm il-perijodu ta’ prova, li huwa intiż sabiex jippermetti li jiġu evalwati l-kapaċitajiet u l-imġieba tal-istagiaire, ma jistax jitqies li huwa perijodu ta’ taħriġ, huwa xorta waħda imperattiv li, matul il-perijodu ta’ prova tiegħu, il-persuna kkonċernata tkun f’pożizzjoni li turi l-kapaċitajiet tagħha. Din il-kundizzjoni tfisser, fil-prattika, li l- istagiaire għandu jibbenefika minn istruzzjonijiet u minn pariri adegwati sabiex ikun f’pożizzjoni li jadatta ruħu għall-bżonnijiet speċifiċi tal-impjieg li huwa jokkupa. Barra minn hekk, il-livell rikjest ta’ dawn l-istruzzjonijiet u pariri għandu jiġi evalwat mhux b’mod astratt, iżda b’mod konkret, billi tittieħed inkunsiderazzjoni n-natura tal-funzjonijiet eżerċitati.
Id-dritt ta’ membru tal-persunal temporanju stagiaire li jwettaq il-perijodu ta’ prova tiegħu taħt kundizzjonijiet regolari jkun iggarantit b’mod suffiċjenti permezz ta’ twissija orali li tippermettilu jadatta u jtejjeb il-prestazzjonijiet tiegħu skont il-ħtiġijiet tas-servizz.
(ara l-punti 67 u 68)
Referenza:
Tribunal għas-Servizz Pubbliku: sentenza Giannini vs Il‑Kummissjoni, F‑49/08, EU:F:2009:76, punti 65 u 84.